विराट कोहली ने 165वें ओवर में आदिल राशिद की गेंद को मिडविकेट की ओर खेलकर सिंगल के साथ टेस्ट करियर का तीसरा दोहरा शतक पूरा किया. इससे पहले के दोनों दोहरे शतक उन्होंने इसी साल वेस्टइंडीज और न्यूजीलैंड के खिलाफ बनाए थे. तीन दोहरे शतक लगाने वाले वह भारत के पहले कप्तान बन गए हैं. विराट ने जयंत यादव के साथ चौथे दिन टीम के स्कोर को 451 रन से आगे बढ़ाया. दोनों के बीच आठवें विकेट के लिए 200 से अधिक की रिकॉर्ड साझेदारी हो चुकी है. इससे पहले नवंबर, 1996 में मोहम्मद अजहरुद्दीन और अनिल कुंबले ने कोलकाता में दक्षिण अफ्रीका के खिलाफ 161 रनों की साझेदारी की थी. लंच के समय तक टीम इंडिया ने 7 विकेट पर 579 रन बना लिए. विराट कोहली 212 रन पर और जयंत यादव 92 रन पर नाबाद लौटे.